
Indledning

Denne bog er blevet til ved, at jeg har samlet indlæg fra min blog mathiashjortjensen.substack.com , som jeg startede på i november 2022.

Jeg har kaldt bogen “Livet skal IKKE være en sygdom” af 3 grunde.


	I flere af mine indlæg skriver jeg om mine erfaringer, oplevelser og synspunkter gennem mit halve levede liv, der blev så meget andet end sygdom, skønt jeg i min tidlige ungdom fik en tung psykiatrisk diagnose. Livet skal IKKE være en sygdom og det blev mit liv heller ikke.

	I flere af mine indlæg gør jeg op med psykiatriens syn på psykisk sygdom som en kemisk ubalance i hjernen og fremfører, at hvordan vi har det mentalt er udtryk for det liv, vi har levet, og det, vi har med i bagagen. Det er vores levede liv, der afgør, hvordan vi har det, og livet skal ikke forveksles med en sygdom.

	I flere af mine indlæg skriver jeg om min kamp mod tobak og alkohol og forsøg på at leve sundt og undgå livsstilssygdommene. Livet skal (helst ikke) blive sygdom.





1. del. Politik Forord af Tordur Joansson

Mathias Hjort Jensen fik sin første bog, ALT ER MULIGT, udgivet i fjor. Dette er en interessant og lærerig selvbiografi, hvis hovedtema er kritik af et system, som har til formål at støtte og hjælpe mennesker med såkaldte sindslidelser, men som i mange tilfælde ikke lever op til formålet. Bogen giver dyster indsigt i socialpsykiatriens metoder, der ofte resulterer i klient- og fremmedgørelse af mennesker, således at folk kommer ind i et system, der opfattes som et fængsel, det er svært at komme ud af igen.

Men der er mange andre interessante og sjove afsnit i bogen så som udenlandsrejser, møde med spændende mennesker, politiske og andre aktuelle spørgsmål. Det gennemgående emne er dog en ung mands kamp for en bedre tilværelse eller et liv, som han mener er ødelagt af de systemer og institutioner, der skulle forbedre det.

Mathias's første bog er velskrevet på godt dansk sprog; opbygningen er god, og de forskellige aspekter og emner er velorganiseret, så bogen udgør en læservenlig helhed.

Den nærværende, nye bog er en samling af flere af de blog-indlæg, som forfatteren har skrevet fra 2022 til 2026; og disse korte, kritiske og måske provokerende tekster kan opfattes som en fortsættelse af hans første bog. Navnet på samlingen er LIVET SKAL IKKE VÆRE EN SYGDOM, som antyder, at Mathias's opfattelse er, at i dagens Danmark bliver mennesker i høj grad opfattet som patienter, der lider af psykiske sygdomme. Og dette er et alvorligt politisk problem.

Måske er det "samfundet" og dets organisering, der er syge. Det politiske system er på et lavpunkt med 12-15 politiske partier, der er grundlæggende enige; og der er ingen virkelig opposition, der kæmper for radikale ændringer. Partierne formulerer deres programmer og udtalelser i tråd med opinionsundersøgelser, der som regel udtrykker den laveste fællesnævner i den politiske debat. Valgene er mere underholdning end seriøs stillingtagen, og medierne stimulerer og styrer denne udvikling. Folketinget er ikke sammensat af de mest hæderlige, sandhedssøgende og vidende individer; og de vigtigste sager bliver afgjort udenfor Danmark, som reelt har været en amerikansk koloni siden 1949 og underlagt europæiske myndigheder siden 1970-erne. - Så det er tvivlsomt, om man kan tale om "dansk" politik i det 21. århundrede.

Men folk er glade og tilfredse i dagens Danmark, siger de fleste. - Individualismen er kommet i stedet for det kollektive, som er et af menneskehedens karakteristika. Men samtidig som "magten" (politikere, administratorer, undervisere, psykologer, præster o.a.) hylder den enkeltes rettigheder og suverænitet, så synes formålet at være en stræben efter uniformitet, at gøre alle ens. Man blander begrebet "normalt" med "naturligt". Det normale er påduttet udefra, det naturlige er indvendigt. Og når disse to kolliderer, opstår der en krise. Alle skal være "normale", selv om det strider imod den menneskelige natur; og hvis enkeltpersoner viser tendenser til det "unormale", så må de behandles, hjernevaskes og/eller tvinges.

Det er inden for disse rammer, at Mathias Hjort Jensen skriver sine betragtninger om psykiatri, politik, boksning, foto, alkohol og mange andre relevante og spændende emner. Hans nye bog er på mange måder tankevækkende; og mange vil utvivlsomt læse den med stor interesse.




#politik #glæde Livet er herligt

– ingen grund til stress og depression 17. 6. 2024

Det er lidt svært for mig at være bange for krig og være glad, ædru og spise sundt samtidig, så jeg fravælger at være bange.

Prøver politikerne at skabe en unødvendig frygt i befolkningen for at vi skal bruge penge på våben i stedet for velfærd? Er truslen fra Rusland reel? Sandheden er nok et sted der imellem, men ingen tvivl om, at politikere bruger kriser politisk. Se blot på Netanyahu.

Jeg prøver at holde fanen højt og bevare glæden. Nu vil jeg have noget at spise, der ikke er alt for usundt, men også smager godt. Alkohol kan jeg sagtens undvære. I morgen kommer Mette og besøger mig og så glemmer jeg alt om krig og trusler. Så fortsætter festen med liv og glade dage.

Og hvor har maj og juni været en herlig tid, der gav dejlige minder med familie og venner. 4 gange spiste jeg på Restaurant Sanya. Jeg var til en fantastisk koncert med Savage Rose, spillede minigolf, kørte på MTB, trænede i plejehjemmets motionsrum, og jeg blev opmuntret til at komme i form til at bokse en diplomkamp og genoptage min boksetræning. Jeg fik skrevet 12 nye A4 sider til min bog (jeg er nu oppe på 62 A4 sider) og ikke mindst er jeg ædru på 15. dag. Livet er vel nok herligt. Op med humøret! Mht. os og Rusland kommer det nok højest til lidt hacking.




#bøger #foto #politik #mobning En god bog

29. 1. 2023

Jeg fik Jacob Holdts fotobog Amerikanske billeder foræret, fordi jeg selv er fotograf. Bogen handler dog om langt mere end fotografi. Bogen er en beskrivelse af racismen og undertrykkelsen af den sorte befolkningsgruppe i USA i midten af 1970’erne. Bogen har siden den udkom dannet grundlag for undervisning på en række amerikanske universiteter.

Måske er bogen blevet meget aktuel igen i dagens Danmark, hvor vi også er begyndt at tale om ghettoer og skelne mellem etniske Danskere og Danskere af udenlandsk herkomst?

I bogen beskrives bl.a., hvordan sorte børn i USAs ghettoskoler ser ned på sig selv, fordi de bliver set ned på af omgivelserne. Vil disse børn livet igennem have et negativt syn på sig selv, ligesom det kan være tilfældet med ofre for mobning?

I bogen fortælles, hvordan der skete en fejl på en skole, så de dumme børn kom i klasserne for de kloge børn, og de kloge børn kom i klasserne beregnet for de dumme børn. Herefter begyndte de dumme børn at opføre sig klogt og de kloge børn begyndte at opføre sig dumt. Dette eksempel viser, hvor vigtigt det er at blive set som noget positivt, man kan identificerer sig med.




#politik #klima Hvad er din holdning?

Fokus på klimaet 24. 10. 2024

Jeg skrev lige med min bedste ven.

Han siger, at klimaforandringerne er uvirkelige for de fleste, der ikke har forsket i dem, fordi de kommer snigende præcis som aldringen gør.

Han giver mig ret i, at der er brug for planøkonomi for at redde klimaet. Et etpartisystem er han modstander af af flere årsager.

Han siger, at det er en god observation, jeg har gjort mig, at præsidenterne ikke tænker længere frem end deres egen levetid, fordi de er så gamle.

Han siger, at vi har indrettet vores samfund tåbeligt med vores grænseløse forbrug af planetens ressourcer.

Han siger, at vi skal have, hvad der svarer til en corona nedlukning hvert år, for at redde klimaet. Han tror dog ikke, at dette kommer til at ske. Hvad der så kommer til at ske, ved han ikke, men det bliver nødvendigt at hjælpe hinanden. Den bedste solidaritet, man kan vise, er at tænke på klimaet, siger han.

En anden god ven bekymrer sig ikke og tænker ikke på fremtiden. Hun har stress og problemer nok af at finde ud af sin mobiltelefon. Dette bekymrer ikke min bedste ven. Han er mere bekymret over, at verdens ledere ikke bekymrer sig.

Han siger, at det er sket, at jeg har købt 4 entrecote, men at jeg allerede tænker mere over klimaet end de fleste.

En tredje god ven er bange for at blive dement og miste sine hæmninger. Han siger, at det er nødvendigt for mange at have 2 biler for at få arbejde og familieliv til at fungere, når den offentlige transport er så dårlig.

Selv er jeg bange for 1000 ting hver eneste dag. Og jeg gider faktisk ikke leve, hvis jeg skal leve uden dem, jeg holder af, min gode økonomi, mine forbrugsgoder og samfundet, som vi kender det, men jeg tror, at jeg forstår alvoren i det, der er ved at ske med planeten.

En fjerde ven mener, at eksperterne er meget uenige om klimaforandringerne og hvad de skyldes og at der tidligere har været en istid, selvom der ikke var CO2 udledning.

Hun mener, at det er urimeligt at pålægge landmændene en CO2 afgift, så de går fallit, da vi ikke kan klare os uden fødevarer og det forurener mere at importere fødevarer, så de skal transporteres med lastbil.

Hvad mener du?

Lad os tage den nødvendige snak om klimaet.




#LGBTQ+ #religion God Pride

4. 7. 2023

Nu nærmer vi os igen den tid på året, hvor der er Pride i Aalborg, og igen giver det anledning til diskussioner, fordi de homo- bi- og transkønnedes rettigheder er under angreb af mørke kræfter og Pride stadig ikke er ligeså selvfølgeligt som juleaften eller grundlovsdag.

Jeg røg også lige ind i en diskussion og fik at vide, at Pride var seksualiseret, ikke børnevenligt og fyldte for meget. Dertil kunne jeg kun svare, at Pride vel egentlig ikke var mere seksuelt, end man selv gjorde det til med sin tankegang, og at Pride for mig at se ikke var mere seksualiseret end karneval. Jeg tilføjede, at Pride vel også var en festdag for de børn, der har 2 mødre, eller de større børn, der har opdaget, at de ikke er hetero.

Ved samme lejlighed fik jeg skudt i skoene, at jeg var fordomsfuld og generaliserende overfor kristne. Dertil kunne jeg kun svare, at jeg tog imod kirken med åbne arme for 6 år siden og hvis jeg i dag har “fordomme” eller måske skuffelse, så er det kommet efter, at jeg har lært kirken at kende. Når det er sagt, skal det også siges, at jeg har mødt enkelte af mine bedste venner inden for kirke-verdenen.

God Pride, når den tid kommer!




#politik #klima #mad #aktivisme Nyt fra Folketinget og køkkenet

18. 2. 2024

Det er den 10% rigeste del af befolkningen, der spiser mest oksekød. Derfor skulle det være en god ide at lægge en klimaskat på oksekød og andre varer, der belaster klimaet. Den fattigste del af folkningen skulle så kompenseres med en Grøn check. Det er helt sikkert en god ide, men desværre kommer vi kun ud af klimakrisen, hvis vi ALLE går ned i forbrug og der produceres mindre. Og et stop for flyrejser. Det er desværre det eneste, der rigtig vil rykke noget. Produktion og vedligeholdelse af vindmøller, el-biler osv. forurener desværre også alt for meget.

I forgårs spiste jeg i øvrigt selv oksekød - entrekote, men det var desværre uspiseligt. Det var sejt og havde en dårlig smag. Så spekulerer jeg på, om man virkelig skal til slagteren for at få en god bøf. (jeg blev dog senere gjort opmærksom på, at jeg stegte min entrecote forkert).

Jeg får helt lyst til at holde Dagbladet Arbejderen igen. For Mikkel Bjørn (DF) vil have kulturministeren til at fratage "Det kommunistiske medie" Arbejderen mediestøtte med den begrundelse, at Arbejderen giver spalteplads til "terrorister". Vi ved jo allesammen godt, at "terrorister" i den sammenhæng betyder frihedskæmpere. Jeg er stolt over mine egne beskedne bidrag gennem tiden til at holde Arbejderen kørende i form af fotos, grafik og en del læserbreve. Lidt har også ret og jeg har trods alt valgt at stå på den rigtige side i klassekampen og for menneskeværd.




#politik Om tidernes fordærv

16. 12. 2023

Det smukkeste ved den danske velfærdsmodel, som vi har mistet, var, at både rige og fattige skulle have adgang til de samme velfærdsgoder - som fx børnepenge - alene af den grund, at goderne skulle opfattes som en rettighed og de fattige ikke skulle føle, at de tog imod almisser. Nu om dage er det så her i Danmark blevet ligesom i USA, hvor fattige, syge og handicappede er nødsaget til at tage imod almisser fra rige mennesker, i stedet for at samfundet giver dem, hvad de har brug for. Den udvikling kan godt gøre mig vred og bange. Det er ligeledes også blevet så moderne med frivillige på sygehuse, plejehjem og institutioner og det er igen et udtryk for, at samfundet ikke længere stiller den nødvendige arbejdskraft til rådighed og giver os, hvad vi har brug for. Formålet med hele denne udhuling af velfærden er, at de i forvejen rige skal betale mindre i skat, så de kan blive endnu rigere, og at der skal være råd til krig. Kigger man efter, hvad alle disse krige egentlig handler om, er det grundlæggende penge. Kamp om naturressourcer og at der er penge i militærindustrien. Igen at nogle stenrige mennesker vil være endnu rigere.

For at få os danskere til at sluge den stigende ulighed og udhuling af velfærden, blev flygtninge, indvandrere og i særdeleshed muslimer gjort til syndebuk. Dog er vi selv hovedansvarlig for flygtningestrømmene. Klimaflygtninge kommer, fordi vi er blandt de største forurenere, andre flygter fra de krige, vi er med i, og andre flygter af ren og skær nød og fattigdom, fordi vi vil udbytte andre lande i stedet for at dele om jordens ressourcer.




#politik #psykiatri Jeg er en champagnedrikkende socialist på husets regning

8. 11. 2024

Jeg er en champagnedrikkende socialist på husets regning

Før Johnny Madsen døde, langede han ud efter folk som mig ved at udtale, at vi var blevet en nation af champagnedrikkende socialister på husets regning. Mente han mon, at problemet var, at jeg fik for meget i førtidspension, eller at jeg fik førtidspension? Kunne han ikke bare fortælle mig/os, hvad vi skulle gøre i stedet for det, vi gør forkert?? Gennem det meste af mit liv takkede jeg Nej til førtidspension, kæmpede mig gennem HF og startede op på universitetet. Jeg kunne have læst på HF og universitetet på en førtidspension, som var en højere ydelse, men jeg havde min stolthed og valgte at klare mig for SU og senere revalidering. Da jeg så til sidst havde fået tilkendt førtidspension, for at have et eksistensgrundlag, sad jeg alligevel og søgte fuldtidsjobs på Jobnet gennem 2-3 år og jeg endte da også med at få et ordinært job, som jeg ikke kan leve af.

Jeg mener godt, at jeg kan være mig selv bekendt, men jeg undskylder da, at jeg engang har købt en flaske champagne i Aldi til 99 kr.

I øvrigt er jeg alene ved egen kraft stoppet med at ryge, drikke og spise usundt og jeg lægger dermed ikke sundhedssystemet unødigt til last. Jeg har af egen kraft skabt mig en tilværelse med fritidsinteresser og lidt jobs og dermed lægger jeg heller ikke kommunen til last. Og ja - det er da noget fis, når kommunen laver væresteder og aktivitetstilbud, i stedet for at borgerne selv udfylder deres tid med fritidsinteresser, frivilligt arbejde og jobs/hjælper til. Vi snakker jo alle dansk og er ikke fra en fremmed planet, så selvfølgelig kan borgerne finde ud af det.

Jeg kan godt være lidt bitter over, at jeg ikke fik de samme muligheder for at komme igennem min universitetsuddannelse, som folk, der har det svært, får nu til dags. Jeg skulle klare min universitetsuddannelse på normale vilkår og normal tid og det kunne jeg ikke, da der kom andre problemer oveni. Jeg er også helt uforstående overfor, at andre får en masse hjælp til at klare alt det med deres liv, som jeg har måtte klare alene på egen hånd. For mit udgangspunkt var på ingen måde bedre end deres - snarere dårligere - men jeg valgte bare at gøre en indsats og klare mig selv. Det fremgår også af den bog, jeg har skrevet.

For at slå hovedet på sømmet, så var det altså heller ikke mig selv, der valgte at blive udsat for årelang grov mobning gennem hele min skoletid og dermed få påført skader og vanskeligheder, som jeg skal leve med resten af livet. At jeg i det hele taget var i stand til senere i livet at blive socialist og drikke en flaske champagne, var faktisk en større bedrift, end hvad der lå i kortene. Så jeg synes godt, at Johnny Madsen kunne have sparet sig sin udtalelse.

Når jeg tænker på den flotte og selvstændige indsats, som jeg har ydet gennem livet, på trods af alt det, jeg var oppe imod, så synes jeg faktisk også, at jeg har fortjent langt bedre livsvilkår og lidt medvind fra systemet i stedet for altid at møde en lukket dør, når jeg henvendte mig med mine forslag og initiativer.




#politik Må jeg egentlig være her?

15. 3. 2025

Når adopterede ikke må være danske statsborgere og flygtninge skal sendes hjem, må jeg så egentlig godt være her eller bliver det næste, at jeg skal aflives som en hund? For jeg synes da, at der er mange adopterede og flygtninge, som gør det bedre end mig.

Mærkeligt, at vælgerne til visse partier, føler, at de selv er så meget bedre end andre mennesker.

En af mine venner prøvede at berolige mig med, at de fleste er ordentlige mennesker, men at ufaglærte og lavtuddannede stemmer på de skøre partier, mens bedre uddannede er humanister. Jeg er ikke sikker på, at det er så enkelt, men jeg tror også, at menneskesyn og grådighed spiller ind på, hvor krydset bliver sat og hvordan folketinget ser ud. Jeg har ikke meget tiltro til menneskeheden.




#politik #trafik Nej tak til Egholm motorvejen

20. 6. 2025

Når man kører gennem Limfjords-tunnellen udenfor myldretiden, er der faktisk ikke mange biler. Måske 3-4 stykker.

At der er meget trafik i Aalborg i myldretiden er ikke anderledes end i alle andre eurpæiske storbyer af samme størrelse og det er egentlig ikke et argument for at lave en ny motorvej.

I stedet for en ny motorvej er der andre og langt bedre initiativer, man kunne tage, der ikke belastede klimaet og ødelagde naturen for os alle. Fx kunne man lave et system med samkørsel til de største arbejdspladser og uddannelsesinstitutioner, så der i højere grad sad 5 personer i hver bil, i stedet for 1 person. Man kunne også forskyde arbejdstiderne for de største arbejdspladser lidt, så alle ikke kørte samtidig. Ikke mindst kunne man gøre det mere attraktivt at benytte den offentlige transport og udbygge den offentlige transport.

Det bliver så trist, hvis motorvejen kommer og den dejlige natur ved Lindholm, Egholm, Norden og Hasseris Enge bliver ødelagt. Egholm er det af stederne, der har givet mig flest gode minder.




#politik Nærmer vi os en fasciststat?

og er aktiv dødshjælp en god ide? 2. 2. 2025

“Regeringens bestilte konklusion fra “Udvalget for en værdig død”, blev præcist som forventet og bestilt!

Der lægges op til en indførsel af en model for aktiv dødshjælp/assisteret selvmord i det danske sundhedsvæsen.

Jeg finder det dybt bekymrende!”, skrev Peder Hvelplund i dag på Facebook.

Jeg er helt enig med ham.

Det er bedre med velfærd og mindre ulighed i samfundet, end at indføre aktiv dødshjælp for at spare penge i sundhedsvæsenet. Og dem, der virkelig har besluttet sig for at komme herfra ved egen hjælp, de skal nok finde muligheder for det. Det er trods alt nemmere at dø end at leve.

Jeg har længe været skræmt over det skred, der er sket i samfundet på flere områder i fascistisk retning. Først blev velfærden udhulet og muslimerne gjort til syndebuk, så kom der krigsgalskab og bliver det næste nu, at handicappede skal presses til at tage imod aktiv dødshjælp? Det hele kun med det ene formål, at de rige skal blive endnu rigere.

Gid, at de rige opdagede, at der er andre glæder end penge, magt og luksus!

		#foto 3 gode men forskellige fotos



		#foto #politik #klima Om fotografering og verdenssituationen



		#foto Et godt motiv



		#foto Min hobby er foto



		#foto #klima Fotografering i morgensolen



		#foto #afsked Farvel til en fotograf



		#foto #minder #livet Fotos lyver ikke



		#foto #minder #aktivisme Minder fra en foto-tur



		#foto Lidt om foto igen



		#foto Kors eller hagekors?







		3. del. Hverdagsliv Forord af Rasmus Ravn

		#minder #parforhold For 10 år siden



		#glæde #psykiatri #mad #slægtsforskning Et lille pip fra mig i februar



		#kærlighed #parforhold Husk at give hinanden ret



		#bøger "Hændelser ved vand" og "Døden ved vand”



		#slægtsforskning Alt godt kommer fra Portugal



		#alkoholmisbrug #sundhed #psykiatri #kærlighed Ædru i 1 år



		#glæde Et venligt ord



		#lykke #livet #at hjælpe Er de gode dage i livet her og nu?



		#slægtsforskning #glæde Slægtsforskning



		#humøret #mad #alkoholmisbrug Søndag



		#kriser En dejlig dag i en krisetid



		#psykiatri Om psykisk sygdom



		#venskaber #aktivisme Om at gøre en forskel



		#psykiatri Kreative værksteder i psykiatrien



		#minder Mit første skriveri



		#mad #alkoholmisbrug Lidt om mad og drikke og det gode liv



		#foredrag #kunstig intelligens I går var jeg til foredrag med Hans Hyttel om kunstig intelligens



		#programmering Kreativ med programmering



		#digtning #psykiatri En gal mands værk



		#rygestop Om rygestop



		#psykiatri Vi har også selv et ansvar, når vi har det dårligt



		#billedkunst Mine erfaringer med kunst



		#livet #humøret Det var en dårlig dag i går



		#psykiatri Om arbejdet med psykisk syge



		#USA Et andet USA



		#boksning Boksning



		#boksning #sundhed #alkoholmisbrug Vil drømmen lykkes?



		#minder #mobning Ungdom



		#glæde Når glæden kommer snigende



		#livet #mad Inspiration til hverdagene



		#foredrag #religion En hyggelig aften i kirken



		#bøger Endnu en dag i Guds skaberværk



		#bøger #venskaber Mathias med TH



		#livet Viden eller erfaring?



		#minder #forelskelse Endnu et læserbrev



		#LGBTQ+ #religion GEIST eller GAYST?



		#minder #Adobe For 12 år siden tog jeg mine 2 AMU kurser



		#humøret #livet #psykologer #minder Om psykologer og andet



		#digtning #politik 22 årig ung skribent



		#rock Det er den verdslige musik, man bliver klog af



		#boganmeldelse #psykiatri Tordur Joansson har anmeldt min bog!



		#sprog Mine erfaringer med andre sprog



		#minder #parforhold For 11 år siden



		#boksning #minder 10 års jubilæum med boksning



		#livet #religion Nogle misforståelser



		#minder #forældre #venskaber #livet Minder om en tur til København



		#optimisme #livet Båltalen til Sct. Hans



		#religion Om religion og evolution



		#film #kærlighed Ulykkelig på Valentins dag



		#musik Mine erfaringer med musik



		#alkohol Kan man være kreativ med alkohol?



		#livet Om ansvar



		#nekrolog Farvel til Peter Abrahamsen



		#computerspil Kan man være kreativ, når man spiller computer?



		#livet Livet er langt, men lykken er kort



		#livet #at hjælpe Om at hjælpe andre



		#livet #religion Sindsro bønnen



		#religion Om Gud og Satan og tro



		#glæde #forældre #mountain bike Glæden ved at køre på MTB



		#film #livet Min yndlings-serie



		#mad Kreativ med madlavning



		#venskaber Hvad venner er værd



		#minder #livet Om telefoner og relationer



		#minder #livet Minder fra en bustur til Nordsø-museet



		#minder #livet For 25 år siden



		#programmering Da programmering var min hobby



		#psykiatri Om udtrapning af psykofarmaka



		#livet #humøret Vores humør afhænger af, hvad vi har på kontoen, og ikke, hvad vi tænker om det



		#livet Hverdagsliv på egne præmisser







		Kolofon

